Document ID: 31995L0033

Direktiva Komisije 95/33/ES
z dne 10. julija 1995
o spremembi Direktive Sveta 82/471/EGS o nekaterih proizvodih, ki se uporabljajo v prehrani živali
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 82/471/EGS z dne 30. junija 1982 o nekaterih proizvodih, ki se uporabljajo za prehrano živali [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 6 Direktive,
ker Direktiva 82/471/EGS predvideva redno spreminjanje vsebine Priloge zaradi upoštevanja razvoja znanstvenega in tehničnega znanja;
ker je študija novega proizvoda, ki spada k skupini beljakovinskih proizvodov, dobljenih iz mikroorganizmov, v tem primeru bakterij, pokazala ugoden vpliv na prašiče, teleta in losose; ker je torej pod nekaterimi pogoji treba dovoliti uporabo teh proizvodov v prehrani živali;
ker je treba zaradi tehnoloških razlogov proizvodnje dovoljene najmanjše koncentracije koncentriranega tekočega L-lizina spremeniti;
ker sta Znanstveni odbor za prehrano živali in Znanstveni odbor za hrano podala mnenje o uporabi beljakovinskega proizvoda fermentacije iz naravnega plina, ki se pridobi s kulturami Methylococcus capsulatus (Bath), Alcaligenes acidovorans, Bacillus brevis in Bacillus firmus;
ker so ukrepi, predvideni s to direktivo, v skladu z mnenjem Stalnega odbora za krmo,
SPREJELA NASLEDNJO DIREKTIVO:
Člen 1
Priloga k Direktivi 82/471/EGS se spremeni v skladu s Prilogo k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, najpozneje do 30. junija 1996. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, 10. julija 1995

Labels: 11
3
17
6